# Ibn al-Bannà

Ibn al-Bannà (àrab: ابن البناء المراكشي) (Marràqueix, 29 de desembre de 1256 - Marràqueix, 31 de juliol de 1321), (literalment «el fill de l'arquitecte»), de nom complet Abu-l-Abbàs Àhmad ibn Muhàmmad ibn Uthman al-Azdí i també conegut com Ibn al-Bannà al-Marraqusí, va ser un matemàtic magrebí dels segles xiii i xiv.

## Vida

Alguns autors afirmen que Ibn al-Bannà era nadiu de Granada, afirmació que sembla bastant incerta. De totes maneres, va estudiar a Fes i Marràqueix, llocs on residien els seus professors coneguts. Segurament va ser un astròleg de la cort marínida del sultà Abu-Saïd Uthman ibn Yaqub, del qui es diu que va predir les circumstàncies exactes de la seva mort. També va dedicar-se a l'ensenyament, tant a Marràqueix com a Aghmat.

## Obra

La llista de les seves obres és molt extensa: més d'un centenar: de les quals la meitat estan dedicades a matemàtiques i astronomia (o astrologia). Però també va escriure sobre els més diversos temes: medicina, teologia, jurisprudència, etc. Això no obstant, la seva fama rau precisament en les obres matemàtiques i astronòmiques. Per les seves obres es veu clarament que escrivia pels seus alumnes, utilitzant una prosa didàctica breu i concisa.
Com astrònom és un fidel seguidor d'Azarquiel, i les seves taules astronòmiques (zij), titulades Minhāj al‐ṭālib fī taʿdīl al‐kawākib (Mètode de l'estudiant per calcular les posicions planetàries) van ser força populars al Marroc i encara eren utilitzades en el segle xix. També va escriure un almanac (nom que sembla que va ser el primer a fer servir), tractats d'ús de l'astrolabi i altres obres astronòmiques menors.
Com matemàtic, la seva obra més coneguda és Talkhis amal al-hisab (Sumari d'operacions aritmètiques) i un resum que en va fer ell mateix amb el títol de Raf al-Hijab. Tot i que, som ja s'ha dit, són manuals d'estudi, s'hi troben en elles algunes idees i resultats originals: suma de termes de sèries, utilització de fraccions contínues per calcular arrels quadrades, càlcul de permutacions i combinacions, ...

## Referències

* ↑ Renaud, 1937, p. 216-218.
* ↑ Vernet, 2008, p. x.
* ↑ Samsó, 2003, p. 251.
* ↑ Samsó, 2007, p. 551, El sultà va morir deu anys després que Ibn al-Bannà.
* ↑ Samsó, 2003, p. 253.
* ↑ Samsó i Millàs, 1998, p. 259 i ss.
* ↑ Samsó, 2007, p. 551-552.
* ↑ Calvo, 1997, p. 404.
* ↑ Katz, 1996, p. 104-105.

## Bibliografia

* Calvo, Emilia. «Ibn al-Bannà». A: Selin, Helaine (ed.). Encyclopaedia of the History of Science, Technology, and Medicine in Non Western Cultures (en anglès). Dordrecht: Kluwer Academic, 1997, p. 404. ISBN 0-7923-4066-3.
* Katz, Victor. «Combinatorics and Induction in Medieval Hebrew and Islamic Mathematics». A: Calinger, Ronald (ed.). Vita Mathematica: Historical Research and Integration with Teaching (en anglès). Mathematical Association of America, 1996, p. 99-106. ISBN 0-88385-097-4.
* Renaud, H.P.J. «Sur les dates de la vie du mathématicien arabe marocain Ibn al-Bannā' (XIIe-XIIIe s. J.C.)» (en francès). Isis, Vol. 27, Num. 2, 1937, pàg. 216-218. ISSN: 0021-1753.
* Samsó, Julio «Ahmad Jabbār and Muhammad Aballāgh, Hayāt wamu'allafāt Ibn al-Bannā al-Murrakushī ma'a nuşūş ghayr manshūra» (en anglès). Suhayl, Vol. 3, 2003, pàg. 251-256. ISSN: 1576-9372.
* Samsó, Julio. «Ibn al‐Bannāʾ: Abū al‐ʿAbbās Aḥmad ibn Muḥammad ibn ʿUthmān al‐Azdī al‐Marrākushī». A: The Biographical Encyclopedia of Astronomers (en anglès). New York: Springer, 2007, p. 551-552. ISBN 978-0-387-30400-7.
* Samsó, Julio; Millàs, Eduardo «The Computation of Planetary Longitudes in the Zīj of Ibn al-Bannā'» (en anglès). Arabic Sciences and Philosophy, Vol. 8, Num. 2, 1998, pàg. 259-286. DOI: 10.1017/S095742390000254X. ISSN: 0957-4239.
* Vernet, Joan. Contribución al estudio de la labor astronómica de Ibn Al-Banna' (en castellà). Tetuan: Ed. Marroquí, 1951. OCLC 61229010.
* Vernet, Joan «La supervivencia de la astronomía de Ibn al-Bannä» (en castellà). Al-qantara: Revista de estudios árabes, Vol. 1, 1980, pàg. 447-452. ISSN: 0211-3589.

## Enllaços externs

* O'Connor, John J.; Robertson, Edmund F. «Ibn al-Bannà» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Vernet, Joan. «Ibn Al-Bannā Al Marrakushi» (en anglès). Complete Dictionary of Scientific Biography, 2008. [Consulta: 11 setembre 2013].